## E L Ő T E R J E S Z T É S

A Közoktatási, Közművelődési, Sport, Egészségügyi, Szociális és Lakásügyi Bizottság

2023. december 13-ai ülésére

Tárgy: Testületi anyag véleményezése

Készítette: Ötvös Zoltán

*A napirend zárt ülésen történő*

*tárgyalást nem igényel.*

Tisztelt Bizottság!

A Képviselő-testület Szervezeti és Működési Szabályzatáról szóló 13/1992.(VII.1.) Budapest Főváros II. Kerületi Önkormányzat Képviselő-testületének önkormányzati rendelete 11. melléklet 6.2.8 pontja alapján véleményezi a Képviselő-testületi anyagokat.

Kérem, szíveskedjék megtárgyalni „Javaslat a Pro Bono Budáért Díj alapításáról és adományozásáról szóló önkormányzati rendelet megalkotására” c. 2023. december 14-ei képviselő-testületi ülésre történő előterjesztést.

Határozati javaslat

A Közoktatási, Közművelődési, Sport, Egészségügyi, Szociális és Lakásügyi Bizottság a 2023. december 14-ei Képviselő-testületi ülésre történő „Javaslat a Pro Bono Budáért Díj alapításáról és adományozásáról szóló önkormányzati rendelet megalkotására.”c. előterjesztést tárgyalásra alkalmasnak tartja és javasolja a határozatai javaslat elfogadását.

Felelős: Bizottság elnöke

Határidő: decemberi testületi ülés

Budapest, 2023. december 8.

dr. Varga Előd Bendegúz

alpolgármester

.............. (sz.) napirend

Előterjesztve:

Közoktatási, Közművelődési, Sport, Egészségügyi, Szociális és Lakásügyi Bizottság

Költségvetési Bizottság,

Pénzügyi és Vagyonnyilatkozatokat Ellenőrző Bizottság

E L Ő T E R J E S Z T É S

A Képviselő-testület 2023. december 14-i rendes ülésére

Tárgy: Javaslat a Pro Bono Budáért Díj alapításáról és adományozásáról szóló önkormányzati rendelet megalkotására

Készítette: …………………………….

dr. Varga Előd Bendegúz alpolgármester

Egyeztetve: ……………………………

Annus Béláné gazdasági igazgató

Látta: ………………………………..

dr. Szalai Tibor jegyző

………………………………..

dr. Silye Tamás jegyzői igazgató

A napirend tárgyalása zárt ülést nem igényel.

Tisztelt Képviselő-testület!

Budapest Főváros II. Kerületi Önkormányzat (a továbbiakban: Önkormányzat) számára kiemelten fontos érték a szolidaritás és a kerületben élő polgárok összetartozás-érzése. Ennek megfelelően az Önkormányzat feladatának tartja az önkéntes munkát végző személyek és szervezetek támogatását. Magyarország helyi önkormányzatairól szóló 2011. évi CLXXXIX. törvény rögzíti, hogy a kerületi önkormányzatok feladata – többek között – a szociális szolgáltatások és ellátások szervezése és folyósítása, illetve a területén hajléktalanná vált személyek ellátásának és rehabilitációjának biztosítása, amelyekben komoly segítséget nyújtanak a kerületi polgárok önkéntes tevékenysége.

Az Önkormányzatnak jelenleg öt olyan rendelete van, amellyel valamilyen díjat alapított. Ezekben közös, hogy a díj alapítása és évenkénti adományozása azt a célt szolgálja, hogy az Önkormányzat elismerje a kerületért végzett áldozatos munkát és a kiemelkedő teljesítményeket díjazással ösztönözze. Ezek a rendeletek:

* *a Gyermekekért Díj alapításáról és adományozásának rendjéről szóló 12/2005. (V. 13.) önkormányzati rendelet*, amely a gyermekvédelem területén végzett munkát díjazza;
* *az Öveges József díj alapításáról és adományozási rendjéről szóló 33/2013. (XI. 29.) önkormányzati rendelet*, amely a pedagógusok és az intézményvezetők munkáját ismeri el;
* *a Szent Flórián díj alapításáról és adományozásáról szóló 1/2020. (I. 24.) önkormányzati rendelet*, amely a tűzoltók részére adható;
* *a Szent Kamill díj alapításáról és adományozásáról szóló 2/2021. (I. 26.) önkormányzati rendelet*, amely a mentősöknek jár a kiemelkedő munkavégzésért; és
* a Szent György díj alapításáról és adományozásáról szóló 33/2023. (XII. 4.) önkormányzati rendelet, amely a rendőrségi dolgozók munkáját díjazza.

Ezekhez hasonlóan javasolt létrehozni egy új díjat, a Pro Bono Budáért Díjat, amely a kerületért végzett önkéntes munkát ismerné el és jutalmazná az elismerésre méltó teljesítményeket a többi díjhoz hasonlóan.

Magyarország Alaptörvényének 32. cikk (1) bekezdés i) pontja rögzíti, hogy a helyi önkormányzat a helyi közügyek intézése körében törvény keretei között helyi kitüntetéseket és elismerő címeket alapíthat. Ez egyike a legrégebbi önkormányzati jogosultságoknak, amelyek az önkormányzatiság egyik, a választópolgárok számára is megnyilvánuló formája.

A rendelet megalkotásával és a díj létrehozásával az Önkormányzat az önkéntes munkára kívánja felhívni a figyelmet és népszerűsíteni az önkéntes munkában a részvételt.

A díj adományozása a tervezet szerint minden év december 5-én történne, amely az önkéntesek nemzetközi világnapja. A dátumot az ENSZ Közgyűlése 1985. december 17-én foglalta határozatba. A világnap rögzítésével lehetőséget kívántak teremteni az önkénteseknek és az azokat tömörítő szervezeteknek, hogy az önkéntes munkát népszerűsítsék; illetve az államokat arra késztetni, hogy támogassák az önkéntességet és ismerjék el az önkéntes hozzájárulásokat a társadalmi célok megvalósításában.

Kérem a Tisztelt Képviselő-testületet az előterjesztés megtárgyalására és az alábbi önkormányzati rendelet megalkotására.

A rendelet elfogadásához minősített többségű szavazati arány szükséges.

Budapest, 2023. december 6.

Örsi Gergely

Polgármester

Budapest Főváros II. Kerületi Önkormányzat Képviselő-testületének /2023. ( . .) önkormányzati rendelete

a Pro Bono Budáért Díj alapításáról és adományozásáról

Budapest Főváros II. Kerületi Önkormányzat Képviselő-testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, Magyarország Alaptörvényének 32. cikk (1) bekezdésének i) pontjában meghatározott feladatkörében eljárva a következőket rendeli el:

1. §

Budapest Főváros II. Kerületi Önkormányzat (a továbbiakban: Önkormányzat) Pro Bono Budáért Díj névvel díjat alapít. A Pro Bono Budáért Díjnak a célja, hogy elismerje azon fizetség vagy egyéb ellenszolgáltatás nélküli munkát végző személyek teljesítményét, akik olyan tartós és kiemelkedő tevékenységet végeztek, amellyel jelentősen hozzájárultak Budapest II. kerülete egészének vagy egy részének fejlődéséhez, vagy a kerületi lakosság életminőségének javításához; valamint magatartásuk példaértékű a kerület lakosai és a közösség számára egyaránt.

2. §

(1) A Pro Bono Budáért Díj a (3) bekezdés szerinti pénzösszeg valamint egy emlékérem/plakett, amelynek hátoldalán az adományozás évszámát és a díjazott nevét kell megjeleníteni. A díjat a polgármester ítéli oda.

(2) A Pro Bono Budáért Díjban minden évben egy fő részesülhet.

(3) A Pro Bono Budáért Díj összege nettó 250.000 Ft/fő. A díj összege az adományozott személy bankszámlájára kerül átutalásra.

(4) A díj átadására minden év december 5-én, az önkéntesek nemzetközi világnapján kerül sor.

(5) A díjazottak személyére minden év szeptember 30-ig javaslatot tehetnek:

a) II. kerületi székhellyel rendelkező társadalmi szervezetek,

b) bármely kerületi választópolgár.

(6) A díjazottak személyére történő javaslattételi lehetőségre minden évben legkésőbb augusztus 31-ig fel kell hívni a kerületi lakosság figyelmét a Budai Polgár című önkormányzati lapban.

(7) A Közoktatási, Közművelődési, Sport, Egészségügyi, Szociális és Lakásügyi Bizottság minden év október 31-ig összegzi a javaslatokat, és írásos összegzést készít a javasolt személyekről a polgármester részére. Az összegzés elkészítése előtt belátása szerint kikérheti más bizottságok véleményét, illetve külső szakértőt is igénybe vehet.

(8) A díjazott nevét a Budai Polgár című önkormányzati lapban, valamint az Önkormányzat honlapján és közösségi oldalán a díjátadást követően meg kell jelentetni.

3. §

Ez a rendelet 2024. január 1-jén lép hatályba.

|  |  |
| --- | --- |
| Örsi Gergely polgármester | dr. Szalai Tibor jegyző |

Általános indokolás

Budapest Főváros II. Kerület Önkormányzata (a továbbiakban: Önkormányzat) Pro Bono Budáért Díj névvel díjat alapít. A díjalapítással az Önkormányzat népszerűsíteni kívánja az önkéntes munkát és a kerületi lakosok közti szolidaritást, illetve támogatni és elismerni az önkéntes munkát végző személyeket.

Részletes indokolás

Az 1. §-hoz

A díj létrehozásának célját és adományozásának általános szabályait rögzíti.

A 2. §-hoz

A díjazásban részesíthetők számát, a kiválasztás módját, a díjazás módját és a díjátadás időpontját rögzíti.

A 3. §-hoz

A rendelet hatálybalépéséről rendelkezik.